PepsiCo se Pioneer verkoop pastei-afdeling | Netwerk24
Deur Hanlie Stadler 06 Julie 2021 16:27
Pioneer, die kosvervaardiger wat verlede jaar deur PepsiCo gekoop is, gaan nie meer pasteie bak nie.
Die verkope van pasteie en snoeperye het die voedselprodusent Rhodes Food Group (RFG) se streekverkope al vantevore 'n hupstoot gegee. Foto: Verskaf
'n Mededinger, RFG, koop nou die afdeling van Pioneer wat pasteie en bevrore produkte soos deeg vervaardig.
RFG besit die handelsnaam Rhodes, wat blikkies groente en vrugte en konfyt vervaardig, maar wat ook reeds twee pastei-ondernemings in sy stal het, Magpie en Ma Baker.
Pioneer se afdeling vir bevrore produkte sluit in pasteie, deeg, worsrolletjies, pizzas en partytjieprodukte onder die handelsname Today, Mama's, Big Jack en Man's Meal. Die produkte word in Atlantis in die Wes-Kaap vervaardig.
In 'n Sens-verklaring deur die genoteerde RFG sê die direksie hulle beskou dit as 'n aantreklike beleggingsgeleentheid wat in pas is met RFG se strategie om uit te brei deur verkrygings.
"Die direksie glo die kategorie vir bevrore pasteie en versnaperings in die boonste deel van die kleinhandelmark vul sy groeiende onderneming vir pasteie en deeg aan en dat die verkryging die potensiaal het om goeie sinergieë vir die maatskappy te skep."
Die transaksie moet deur die Mededingingskommissie goedgekeur word. Die groep wil onvoorwaardelike goedkeuring van die kommissie hê óf voorwaardes wat vir sowel RFG as Pioneer Foods aanvaarbaar is.
Daar word verwag dat dit eers teen 1 Januarie 2022 voltrek sal word.
Pioneer besit welbekende handelsname soos Marmite, Bokomo, Sasko en Liqui-Fruit. Die maatskappy is vir R23 miljard deur die Amerikaanse reus PepsiCo uitgekoop en gedenoteer van die JSE.